CELEX: 32021D0748
Language: da
Date: 2021-05-06 00:00:00
Title: Rådets afgørelse (FUSP) 2021/748 af 6. maj 2021 om Canadas deltagelse i PESCO-projektet militær mobilitet

7.5.2021   
               
               
                  DA
               
               
                  Den Europæiske Unions Tidende
               
               
                  L 160/106
               
            
         RÅDETS AFGØRELSE (FUSP) 2021/748
         af 6. maj 2021
         om Canadas deltagelse i PESCO-projektet militær mobilitet
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 46, stk. 6,
         under henvisning til Rådets afgørelse (FUSP) 2017/2315 af 11. december 2017 om etablering af et permanent struktureret samarbejde (PESCO) og fastlæggelse af listen over deltagende medlemsstater (1), særlig artikel 9, stk. 2,
         under henvisning til Rådets afgørelse (FUSP) 2020/1639 af 5. november 2020 om fastsættelse af de generelle betingelser, hvorpå tredjelande undtagelsesvis kan indbydes til at deltage i individuelle PESCO-projekter (2), særlig artikel 2, stk. 4,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Artikel 9, stk. 2, i afgørelse (FUSP) 2017/2315 fastsætter, at Rådet i henhold til traktatens artikel 46, stk. 6, skal træffe afgørelse om, hvorvidt et tredjeland, som deltagende medlemsstater, der deltager i et projekt, ønsker at opfordre til at deltage i det pågældende projekt, opfylder de krav, der skal fastlægges af Rådet.
                  
               
                     (2)
                  
                  
                     Den 6. marts 2018 vedtog Rådet afgørelse (FUSP) 2018/340 (3). Afgørelsens artikel 1 fastsætter, at der under PESCO skal udvikles et projekt med titlen »Militær mobilitet« (»PESCO-projektet militær mobilitet«) af 24 projektmedlemmer, herunder med Nederlandene som projektkoordinator.
                  
               
                     (3)
                  
                  
                     Den 5. november 2020 vedtog Rådet afgørelse (FUSP) 2020/1639, som fastsatte de generelle betingelser, hvorpå tredjelande undtagelsesvis kan indbydes til at deltage i individuelle PESCO-projekter. Afgørelsens artikel 2, stk. 4, fastsætter, at Rådet på grundlag af en underretning fra koordinatoren eller koordinatorerne for et PESCO-projekt og efter en udtalelse fra Den Udenrigs- og Sikkerhedspolitiske Komité (PSC) i overensstemmelse med traktatens artikel 46, stk. 6, og artikel 9, stk. 2, i afgørelse (FUSP) 2017/2315 skal træffe afgørelse om, hvorvidt tredjelandets deltagelse i projektet opfylder betingelserne i artikel 3 i afgørelse (FUSP) 2020/1639.
                  
               
                     (4)
                  
                  
                     Den 15. februar 2021 indgav Canada sin anmodning til koordinatoren for PESCO-projektet militær mobilitet om at deltage i det pågældende projekt i overensstemmelse med artikel 2, stk. 1, i afgørelse (FUSP) 2020/1639. Projektmedlemmerne vurderede herefter på grundlag af de oplysninger, som Canada havde fremsendt, om det opfylder de generelle betingelser i overensstemmelse med nævnte afgørelses artikel 2, stk. 2.
                  
               
                     (5)
                  
                  
                     Den 17. marts 2021 underrettede koordinatoren for PESCO-projektet militær mobilitet Rådet og Unionens højtstående repræsentant for udenrigsanliggender og sikkerhedspolitik i overensstemmelse med artikel 2, stk. 3, i afgørelse (FUSP) 2020/1639 om, at projektmedlemmerne samme dag enstemmigt var nået til enighed om, at de ønsker at indbyde Canada til at deltage i projektet. Projektmedlemmerne var også enstemmigt nået til enighed om omfanget af, formen for og de relevante trin i Canadas deltagelse i projektet, og at Canada opfylder de generelle betingelser i nævnte afgørelses artikel 3.
                  
               
                     (6)
                  
                  
                     Den 30. marts 2021 vedtog PSC en udtalelse om underretningen vedrørende Canadas anmodning om at deltage i PESCO-projektet militær mobilitet. PSC noterede sig navnlig beskrivelsen af dette projekt i underretningen, herunder dets mål, organisering og beslutningsproces samt prioriterede arbejdsområder. PSC noterede sig også, at der inden for dette projekt ikke deles EU-klassificerede eller -følsomme informationer, og at projektet ikke gennemføres med støtte fra Det Europæiske Forsvarsagentur som defineret i artikel 3, litra g), i afgørelse (FUSP) 2020/1639. PSC noterede sig endvidere, at PESCO-projektet militær mobilitet ikke involverer indkøb af forsvarsmateriel, forskning og kapacitetsudvikling eller anvendelse og eksport af våben eller kapacitet eller teknologi, og at det ikke involverer enheder, investeringer, finansiering fra de medlemsstater, der deltager i PESCO, eller anmodninger om EU-finansiering af projektaktiviteter.
                  
               
                     (7)
                  
                  
                     I sin udtalelse tilsluttede PSC sig ligeledes det foreslåede område for Canadas deltagelse i PESCO-projektet militær mobilitet samt deltagelsens form og omfang som beskrevet i underretningen. Det konstaterede, at Canada havde udtrykt sin fulde støtte til projektets omfang som defineret i underretningen.
                  
               
                     (8)
                  
                  
                     I samme udtalelse bekræftede PSC den holdning, som projektmedlemmerne af PESCO-projektet militær mobilitet enstemmigt var nået til enighed om, ifølge hvilke Canada opfylder følgende generelle betingelser i artikel 3 i afgørelse (FUSP) 2020/1639:
                     
                                 —
                              
                              
                                 Canada opfylder betingelsen i artikel 3, litra a), der kræver, at det deler de værdier, som Unionen bygger på, jf. traktatens artikel 2, og de principper, som er omhandlet i traktatens artikel 21, stk. 1, samt målsætningerne for den fælles udenrigs- og sikkerhedspolitik (FUSP) i traktatens artikel 21, stk. 2, litra a), b), c) og h), at det ikke handler i strid med Unionens og dens medlemsstaters sikkerheds- og forsvarsinteresser, herunder overholdelse af princippet om gode naboskabsforbindelser med medlemsstaterne, og at det har en politisk dialog med Unionen, der også bør omfatte sikkerheds- og forsvarsaspekter, når det deltager i PESCO-projektet militær mobilitet
                              
                           
                                 —
                              
                              
                                 Hvad angår betingelsen i artikel 3, litra b), om Canadas væsentlige merværdi til PESCO-projektet militær mobilitet indeholder underretningen en detaljeret beskrivelse af Canadas bidrag, herunder om området for Canadas deltagelse i dette projekt samt deltagelsens form og omfang, hvilket underbygger opfyldelsen af denne betingelse
                              
                           
                                 —
                              
                              
                                 Hvad angår betingelsen i artikel 3, litra c), vil Canadas deltagelse i PESCO-projektet militær mobilitet bidrage til at styrke den fælles sikkerheds- og forsvarspolitiks (FSFP's) og Unionens ambitionsniveau, herunder til støtte for FSFP-missioner og -operationer, som nærmere angivet i underretningen
                              
                           
                                 —
                              
                              
                                 Hvad angår betingelsen i artikel 3, litra d), vedrører PESCO-projektet militær mobilitet hverken indkøb af forsvarsmateriel, forskning og kapacitetsudvikling eller anvendelse og eksport af våben eller kapacitet eller teknologi. Det udvikler heller ikke kapacitet eller teknologi. Følgelig vil Canadas deltagelse i dette projekt ikke medføre afhængighed af Canada eller begrænsninger pålagt af Canada på nogen medlemsstat
                              
                           
                                 —
                              
                              
                                 Betingelsen om overensstemmelse i artikel 3, litra e), af Canadas deltagelse med de relevante mere bindende PESCO-forpligtelser, også vedrørende styrkers deployeringsevne og interoperabilitet, som dette projekt bidrager til at opfylde, som nærmere angivet i bilaget til afgørelse (FUSP) 2017/2315, er også opfyldt som nærmere beskrevet i underretningen. Da PESCO-projektet militær mobilitet ikke er et kapacitetsorienteret projekt, er betingelsen om, at Canadas deltagelse skal bidrage til at opfylde prioriteringerne i medfør af kapacitetsudviklingsplanen og den samordnede årlige gennemgang vedrørende forsvar eller have en positiv indvirkning på den europæiske forsvarsteknologiske og -industrielle base, ikke relevant i denne sammenhæng
                              
                           
                                 —
                              
                              
                                 Betingelsen i artikel 3, litra f), er opfyldt, eftersom en informationssikkerhedsaftale mellem Unionen og Canada (4) har været i kraft siden den 1. juni 2018
                              
                           
                                 —
                              
                              
                                 Betingelsen i artikel 3, litra g), er ikke relevant i dette tilfælde, eftersom PESCO-projektet militær mobilitet ikke gennemføres med støtte fra Det Europæiske Forsvarsagentur, og en administrativ ordning, som har fået virkning med dette agentur, derfor ikke er påkrævet
                              
                           
                                 —
                              
                              
                                 Hvad angår betingelsen i artikel 3, litra h), har Canada forpligtet sig til at søge at indgå en projektspecifik administrativ ordning og enhver anden nødvendig projektdokumentation i overensstemmelse med Rådets afgørelse (FUSP) 2017/2315 og (FUSP) 2018/909 (5).
                              
                           
               
                     (9)
                  
                  
                     PSC anbefalede i sin udtalelse af 30. marts 2021, at Rådet træffer en positiv afgørelse om, hvorvidt Canadas deltagelse i PESCO-projektet militær mobilitet opfylder betingelserne i artikel 3 i afgørelse (FUSP) 2020/1639.
                  
               
                     (10)
                  
                  
                     Rådet bør derfor træffe afgørelse om, hvorvidt Canadas deltagelse i PESCO-projektet militær mobilitet opfylder betingelserne i artikel 3 i afgørelse (FUSP) 2020/1639. Efterfølgende skal projektkoordinatoren på vegne af projektmedlemmerne sende en indbydelse til at deltage i projektet til Canada. Canada skal tilslutte sig projektet på det tidspunkt, der er angivet i den administrative ordning, der skal indgås mellem projektmedlemmerne og Canada i overensstemmelse med artikel 2, stk. 7, i afgørelse (FUSP) 2020/1639, og skal i overensstemmelse med nævnte afgørelses artikel 4, stk. 1, have de rettigheder og forpligtelser, der er fastsat i nævnte administrative ordning. Rådet skal foretage sin overvågning i overensstemmelse med artikel 5, stk. 2, i afgørelse (FUSP) 2020/1639 og kan i de i nævnte afgørelses artikel 6, stk. 2 og 3, omhandlede tilfælde træffe yderligere afgørelser —
                  
               VEDTAGET DENNE AFGØRELSE:
         
            Artikel 1
            Canadas deltagelse i PESCO-projektet militær mobilitet opfylder betingelserne i artikel 3 i afgørelse (FUSP) 2020/1639.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 6. maj 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  EUT L 331 af 14.12.2017, s. 57.
         
            (2)  EUT L 371 af 6.11.2020, s. 3.
         
            (3)  Rådets afgørelse (FUSP) 2018/340 af 6. marts 2018 om opstilling af listen over projekter, der skal udvikles under PESCO (EUT L 65 af 8.3.2018, s. 24).
         
            (4)  Aftale mellem Canada og Den Europæiske Union om sikkerhedsprocedurer for udveksling og beskyttelse af klassificerede oplysninger (EUT L 333 af 15.12.2017, s. 2).
         
            (5)  Rådets afgørelse (FUSP) 2018/909 af 25. juni 2018 om et fælles sæt forvaltningsregler for PESCO-projekter (EUT L 161 af 26.6.2018, s. 37).